Braarudosphaera bigelowii
Braarudosphaera bigelowii est species algarum unicellularium ordinis Coccolithalium, cuius testa dodecahedri formam exhibet. Braarudosphaerae testam (sceletum nempe externum) e duodecim squamis pentagonalibus (quae ergo pentalithi dicuntur) calcareis constitutam habent, quae squamae simul dispositae dodecahedron regulare efformant. Nomen huius generis Trygve Braarud, botanistam Norvegicum commemorat, species autem hodiernae intra hoc duae sunt, B. bigelowii (Gran & Braarud) Deflandre et B. magnei Lefort. Ambae species marinae et plancticae sunt. Braarudosphaera bigelowii celeberrima est primo propter longaevitatem suam, cum fossilia huius speciei in petris Cretaceis (ante circiter 100 000 000 annorum formatis) inventae sint, e quo constat hanc speciem exstinctionem ad terminum Cretacei Palaeogenique superfuisse; secundo autem propter organellum apud nulla alia Eukaryota inventum, nitroplastum scilicet, cuius gratia haec alga nitrogenium atmosphaericum assimilare potest.